בדצמבר 1944, השתתפה הדיוויזיה בקרב על הבליטה, שם ספגה אבדות קשות. לאחר כישלון המתקפה הגרמנית באזור הארדנים הוצאה הדיוויזיה מהחזית המערבית והועברה חזרה לחזית המזרחית, שם השתתפה בפברואר 1945 במתקפת הנגד הגרמנית באזור אגם בלטון שבהונגריה, שנועדה לשבור את המצור הרוסי על העיר בודפשט. בחודשי המלחמה האחרונים ניהלה הדיוויזיה שורת קרבות נסיגה מול הכוחות הסובייטיים המתקדמים בהונגריה ובצ'כוסלובקיה, ושרידיה נכנעו ב-8 במאי 1945 לכוחות אמריקאיים באוסטריה.